Publication: Magyar Közlöny
Issue: MK-1998-85 (Year: 1998, Number: 85)
Era: 1990-2004
Section: 4. Az Lt. hatálybalépését megelőzően a lakások elosztásáról és a lakásbérletről szóló 1/1971. (II. 8.) Korm. rendelet (a továbbiakban: Lr.) 47. § (2) bekezdése alapján a
Paragraph Index: 79

21. § (2) bekezdése és 32. § (2) bekezdése alapján az együttes kérelem hiánya esetén a bérlő halála után az önkormányzati bérlakásban visszamaradó házastárs a bérleti jogviszonyt törvény erejénél fogva folytathatja. Az Lt. hatálybalépését megelőzően az Lr. 118. § (2) bekezdése értelmében a jóhiszemű jogcím nélküli személlyé vált volt bérlőtárs — tehát az olyan volt házastárs is, akinek akár magántulajdonban, akár az önkormányzati (tanácsi) tulajdonban (kezelésben) fennállott bérlőtársi jogviszonyát a bontóper során a Csjt. rendelkezései figyelembevételével a bíróság megszüntette —, az Lr.-ben meghatározott követelmények szerinti másik bérlakásra tarthatott igényt. A másik bérlakást — a bíróság ítéletében foglaltak figyelembevételével — az Lr. 120. §-a (1) bekezdésének d) pontjában meghatározottak alapján a lakásügyi hatóságnak kellett biztosítania. Az Lt. kifogásolt 31. § (3) bekezdése alapján — a korábbi hatályos szabályozástól eltérően — az önkormányzatnak kizárólag akkor áll fenn az elhelyezési kötelezettsége, ha a volt házastárs önkormányzati tulajdonú bérlakásban lakott. Az önkormányzatnak ez a kivételes elhelyezési kötelezettsége is csak akkor áll fenn, ha a bíróság a Csjt. 31/B. §-ának előírásaira tekintettel az érintett bérlőtárs bérlőtársi jogviszonyát megszünteti és saját elhelyezési kötelezettség kimondása nélkül kötelezi az önkormányzati lakás elhagyására. Ezen túlmenően a kifogásolt rendelkezés alapján az önkormányzat rendeletében önállóan — a lakásállományának összetételéhez, a település adottságaihoz képest — határozhatja meg, hogy az említett és lényegesen szűkebb körben fennálló elhelyezési kötelezettségét milyen másik lakás felajánlásával teljesíti.

Source: https://magyarkozlony.hu/hivatalos-lapok/c58dfd2ce1b4102ede7944f567869fbc618b3580/dokumentumok/104a4127216974e0d61eded05332b0da0549e2cd/letoltes